Rīgā, 2021.gada 22. decembrī

Siguldas 1. pamatskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītāja profesionālās darbības novērtēšanas procesā. Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Siguldas 1. pamatskola un tās īstenotās izglītības programmas: *Pamatizglītības programma, Pamatizglītības otrā posma (7.-9.klase) matemātikas, dabaszinību un tehnikas virziena programma* un *Speciālās pamatizglītības programma izglītojamajiem ar mācīšanās traucējumiem* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītāja darbs tiek vērtēts pamatā ar kvalitātes līmeni *“ļoti labi”,* tādējādi atzīstot, ka direktors profesionāli un atbildīgi veic uzticētos pienākumus, stratēģiski plāno pārmaiņu procesu ieviešanu kvalitatīva un mūsdienīga izglītības pakalpojuma nodrošināšanā saskaņā ar novada un valsts izglītības attīstības mērķiem un prioritātēm.

Siguldas 1. pamatskolai ir vairākas stiprās puses - iestādē izveidota sistēma garīgās veselības veicināšanai un sociāli emocionālās audzināšanas īstenošanai, kas vērsta uz izglītojamo personīgo izaugsmi drošā vidē, balstoties iestādes vērtībās - atbildībā, cieņā un sadarbībā. Skolā ir radīti apstākļi un sniegts atbalsts arī skolēniem ar mācīšanās traucējumiem, viennozīmīgi paužot pārliecību, ka ikviens var. Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par skolas darbību. Skolas kolektīvs sadarbībā ar dibinātāju definējis iestādes turpmākās attīstības iespējas, kas balstītas pašvērtēšanas procesa rezultātā iegūto faktu un datu izpētē.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas un sarunas ar izglītības iestādes vadītāju, vietniekiem, pedagogiem, dibinātāja pārstāvjiem, metodisko komisiju vadītājiem, atbalsta personālu, izglītojamo vecākiem, izglītības iestādes padomi un izglītojamajiem.
2. Sešu mācību stundu vērošana (t.sk. 1 – attālināti, pieslēdzoties tiešsaistes stundai), attālināto mācību izpēte.
3. Situāciju analīze (attālināti) par pedagoģijas un izglītības iestādes aktuālās darbības jautājumiem.
4. Izglītības iestādes (virtuāla) apskate kopā ar pašpārvaldes pārstāvi un izglītības iestādes vadītāju.
5. Dokumentu izpēte (izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība*, e-klase,* audzināšanas darba prioritātes trīs gadiem) un to izvērtējums.
6. Tīmekļa vietnes <https://www.sig1psk.lv/public/> informācijas izpēte.

Kā svarīgākos turpmākajos gados skolai veicamos uzdevumus akreditācijas ekspertu komisija ir noteikusi: sistēmas veidošanu skolotāju profesionālās darbības kvalitātes novērtēšanai un savstarpējās pieredzes apmaiņai, sekojot līdzi tam, lai ikdienas darbā tiktu izmantotas vēl daudzveidīgākas informācijas un komunikāciju rīku piedāvātās iespējas un citas metodes, ko pedagogi veiksmīgi apguvuši profesionālās pilnveides kursos. Ikdienā veidot izglītojamajiem izpratni par mācīšanās stratēģijām un faktoriem, kas raksturo pilnveidojamu, labu un ļoti labu mācīšanos, palielinot izglītojamo līdzatbildību par savu mācīšanos. Nodrošināt datu par absolventu turpmākajām mācībām apkopošanu un analīzi, lai, pamatojoties uz saņemto atgriezenisko saiti, izdarītu secinājumus par savu darbu un definētu turpmākās attīstības vajadzības. Risināt jautājumu par izglītības psihologa pakalpojuma pieejamību izglītības iestādē.

Atzīstami, ka iestāde sadarbojas ar dažādām institūcijām, iesaistās akcijās, pasākumos, piemēram, *Ekoskolu programmā*, projektā *,,Garīgās veselības veicināšana”*, programmā *,,Latvijas skolas soma”*, darbojas starptautiskos projektos, lai nodrošinātu kvalitatīvu mācību un audzināšanas procesu un veicinātu kompetencēs balstīta mācību satura ieviešanu, veidojot izziņas un inovāciju organizācijas kultūru iestādē.

Novēlu jums sekmīgu turpmāko sadarbību ar izglītības iestādes vadību un pedagogiem!

 Ekspertu komisijas vadītāja Diāna Briede